
		UPUTSTVO ZA LIJEK

	

	Foresto ogrlica za mačke i male pse, (1.25 g+ 0.56 g), 1 ljekovita ogrlica




1.	NAZIV I ADRESA NOSIOCA DOZVOLE ZA STAVLJANJE LIJEKA U PROMET

P.V.U. Montvet Podgorica
Ilije Plamenca lamela 103 bb, 81 000 Podgorica, Crna Gora

NAZIV I ADRESA PROIZVOĐAČA
KVP Pharma+Veterinär Produkte GmbH, Projensdorfer Strasse 324, 24106 Kiel, Njemačka


2. 	NAZIV VETERINARSKOG LIJEKA
Foresto ogrlica za mačke i male pse, 1.25 g + 0.56 g, ljekovita ogrlica
za pse i mačke ≤ 8 kg


3. 	KVALITATIVNI I KVANTITATIVNI SASTAV AKTIVNE(IH) SUPSTANCI I POMOĆNIH SUPSTANCI

1 siva, bez mirisa ljekovita ogrlica od 38 cm (12.5 g) sadrži 1.25 g imidakloprida i 0.56 g flumetrina, kao aktivne supstance.


4. 	INDIKACIJE

Mačke:
Suzbijanje i sprječavanje infestacije buvama (Ctenocephalides felis) tokom 7 do 8 mjeseci.                     Štiti neposredno okruženje životinje od razvoja larvi buva tokom 10 nedjelja.
Foresto se može koristiti kao dio strategije u tretmanu alergijskog dermatitisa izazvanog buvama (engl. Flea Allergy Dermatitis- FAD).

Kod infestacije krpeljima, lijek ima postojanu akaricidnu efikasnost (ubija krpelje) (Ixodes ricinus, Rhipicephalus turanicus) i repelentnu efikasnost (sprječava krpelje da se hrane) (Ixodes ricinus) tokom 8 mjeseci. Efikasan je protiv larvi, nimfi i odraslih oblika krpelja.
Može se dogoditi da neki krpelji, koji se već nalaze na mački, ne uginu u toku 48 sati od stavljanja ogrlice, već mogu ostati pričvršćeni na koži i vidljivi. Stoga se prilikom stavljanja ogrlice preporučuje da se uklone krpelji prisutni na mački. Sprječavanje infestacije novim krpeljima  počinje u roku od dva   dana nakon postavljanja ogrlice.

Psi:
Suzbijanje i sprječavanje infestacije buvama (Ctenocephalides felis, C. canis) tokom 7 do 8 mjeseci. Štiti neposredno okruženje životinje od razvoja larvi buva tokom 8 mjeseci.
Foresto se može koristiti kao dio strategije u tretmanu alergijskog dermatitisa izazvanog buvama (engl. Flea Allergy Dermatitis- FAD).

Kod infestacije krpeljima, lijek ima postojanu akaricidnu efikasnost (ubija krpelje) (Ixodes ricinus, Rhipicephalus sanguineus, Dermacentor reticulatus) i repelentnu efikasnost (sprječava krpelje da se hrane) (Ixodes ricinus, Rhipicephalus sanguineus) tokom 8 mjeseci. Efikasan je protiv larvi, nimfi i odraslih oblika krpelja.
Može se dogoditi da neki krpelji, koji se već nalaze na psu, ne uginu u toku 48 sati od stavljanja ogrlice, već mogu ostati pričvršćeni na koži i vidljivi. Zbog toga se prilikom stavljanja ogrlice preporučuje da se uklone krpelji prisutni na psu. Sprječavanje infestacije novim krpeljima počinje u roku od dva dana nakon postavljanja ogrlice.

Za tretman infestacije pavašima (Trichodectes canis).

Ovaj lijek pruža indirektnu zaštitu od transimisije patogena Babesia canis vogeli i Erlichia canis putem vektora Rhipicephalus sanguineus, i time smanjuje rizik od pojave babezioze i erlihioze kod pasa tokom 7 mjeseci.

Lijek smanjenje rizik od infekcije sa Leishmania infantum koju prenose pješčane muve (papatači) tokom 8 mjeseci. 


5.	KONTRAINDIKACIJE

Ne koristiti kod  mačića mlađih od 10 nedjelja i štenadi mlađe od 7 nedjelja.
Ne koristiti u slučaju preosjetljivosti na aktivne supstance ili na bilo koju pomoćnu supstancu.


6. 	NEŽELJENA DEJSTVA

U rijetkim slučajevima, kod životinja koje nisu navikle na nošenje ogrlice, u prvih nekoliko dana nakon stavljanja ogrlice se mogu zapaziti poremećaji ponašanja koji uključuju sakrivanje, vokalizaciju, hiperaktivnost, izraženo lizanje ili češanje na mjestu aplikacije. Veoma rijetko je prijavljena pojava agresije nakon primjene ogrlice. Treba provjeriti da li je ogrlica pravilno postavljena. 
Mogu se javiti reakcije na mjestu primjene, poput svraba, eritrema ili gubitka dlake. Ove reakcije su rijetko prijavljene kod pasa i povremeno kod mačaka i obično se povuku unutar 1 do 2 nedjelje. U pojedačinim slučajevima, preporučuje se privremeno uklanjanje oglice do nestanka simptoma.
Veoma rijetko kod pasa i rijetko kod mačaka se mogu javiti reakcije na mjestu primjene poput dermatitisa, inflamacije, ekcema, lezija ili hemoragija i u ovim slučajevima se savjetuje uklanjanje ogrlice.  
Kod pasa se rijetko mogu javiti neurološki simptomi, poput ataksije, konvulzija i tremora. U ovim slučajevima treba ukloniti ogrlicu.
Takođe, u rijetkim slučajevima kod pasa i mačaka, na početku se mogu javiti blage i prolazne reakcije poput depresije, promjene u uzimanju hrane, salivacije, povraćanja i dijareje.
Kao i kod drugih veterinarskih ljekova za lokalnu primjenu na kožu, kod preosjetljivih životinja se može javiti kontaktni alergijski dermatitis.

Za definisanje učestalosti mogućih neželjenih dejstava koristi se sledeća konvencija:
veoma česta (javljaju se kod više od 1 od 10 životinja)
česta (javljaju se kod 1 do 10 životinja od 100)
povremena (javljaju se kod 1 do 10 životinja od 1.000)
rijetka (javljaju se kod 1 do 10 životinja od 10.000)
veoma rijetka (javljaju se kod manje od 1 od 10.000 životinja)

Ukoliko primijetite ozbiljno, ili bilo kakvo drugo neželjeno dejstvo koje nije navedeno u ovom  uputstvu, molimo Vas da obavijestite nadležnog veterinara.


7.	CILJNE VRSTE ŽIVOTINJA

Mačke, psi (≤ 8kg).


8.	DOZIRANJE ZA SVAKU CILJNU VRSTU, PUT(EVI) I NAČIN PRIMJENE

Kod mačaka i malih pasa tjelesne mase do 8 kg koristi se jedna Foresto ogrlica dužine 38 cm.
Kod pasa preko 8 kg tjelesne mase se koristi jedna Foresto ogrlica za velike pse, dužine 70 cm.
Dermalna primjena. Oko vrata životinje postavlja se jedna ogrlica.
Ogrlica je namijenjena samo za spoljašnju upotrebu.


9.	SAVJETI ZA PRAVILNU UPOTREBU LIJEKA

Izvaditi ogrlicu iz zaštitne kese neposredno prije upotrebe. Razmotati ogrlicu i provjeriti da nema ostataka plastičnih konektora unutar ogrlice. Postaviti ogrlicu oko vrata životinje i podesti tako da ne bude suviše stegnuta (razmak između vrata i ogrlice treba da bude dva prsta). Provući višak ogrlice kroz omču i odsjeći sve što prelazi dužinu od 2 cm.

Životinja treba da nosi ogrlicu neprekidno tokom tokom perioda zaštite od 8 mjeseci, nakon čega je treba ukloniti. Povremeno treba provjeriti i, ako je potrebno, podešavati ogrlicu, naročito tokom intenzivnog rasta mačića i štenadi.

Ova ogrlica je dizajnirana tako da posjeduje sigurnosni mehanizam za zatvaranje. U rijetkim slučajevima da se mačka negdje zakači i izuzetno rijetkim slučajevima da se pas negdje zakači, sopstvena snaga životinje je obično dovoljna da proširi ogrlicu i omogući brzo oslobađanje.


10.	KARENCA

Nije primjenljivo.


11.	POSEBNE MJERE ČUVANJA

Čuvati van vidokruga i domašaja djece.
Lijek ne zahtijeva posebne uslove čuvanja.
Ne koristiti lijek nakon isteka roka upotrebe, navedenog na kesi i spoljašnjoj kutiji. Rok upotrebe se odnosi na posljednji dan navedenog mjeseca.
	

12.	POSEBNA UPOZORENJA

Posebna upozorenja za svaku ciljnu vrstu:
Krpelji će uginuti i otpasti sa domaćina u roku od 24 do 48 sati nakon infestacije, a da, po pravilu, nisu sisali krv. Nakon stavljanja ogrlice ne može se isključiti prisustvo pojedinačnih zaostalih krpelja, pa se iz tog razloga ne može potpuno isključiti ni mogućnost prenošenja zaraznih bolesti preko krpelja u nepovoljnim uslovima.
Optimalno bi bilo postaviti ogrlicu prije početka sezone buva ili krpelja.
Iako je pokazano značajno smanjenje incidence sa Leishmania infantum kod pasa, lijek pokazuje promjenljivu repelentnu (sprječava muve da se hrane) i insekticidnu efikasnost protiv pješčane muve Phlebotomus perniciosus. Zbog toga može doći do ujeda pješčanih muva, pa se prenošenje Leishmania infantum ne može u potpunosti isključiti. Ogrlicu treba postaviti neposredno prije početka perioda aktivnosti vektora pješčanih muva, što odgovara sezoni prenosa Leishmania infantum i pas treba da nosi ogrlicu neprekidno tokom cijelog rizičnog perioda.

Kao i kod svih ljekova za lokalnu primjenu na kožu sa dugotrajnim dejstvom, u periodu pojačanog sezonskog linjanja (izmjena dlake) može doći do prolaznog i neznatnog smanjenja efikasnosti kao posljedica gubitka aktivnih supstanci u otpaloj dlaci. Odmah dolazi do nadoknade iz ogrlice, tako da se puna efikasnost uspostavlja ponovo bez dodatnog tretmana ili zamjene ogrlice.

Za optimalnu kontrolu problema sa buvama u domaćinstvima u kojima postoji znatna infestacija, može biti potrebno da se okolina tretira odgovarajućim insekticidom.

Ogrlica je otporna na vodu tj. ostaje efikasna i kada se životinja pokvasi. Ipak, treba izbjegavati dugotrajno i obilno izlaganje vodi ili prekomjerno šamponiranje jer se može skratiti trajanje aktivnosti. Istraživanja su pokazala da mjesečno šamponiranje ili potapanje u vodu ne skraćuje značajno osmomjesečnu efikasnost protiv krpelja nakon preraspodjele aktivnih supstanci u dlaci, dok se efikasnost protiv buva postepeno smanjuje počevši od petog mjeseca nošenja ogrlice. Uticaj šamponiranja ili potapanja u vodu na prenšenje pseće lajšmanioze nije ispitan.

Posebna upozorenja za lica koja primjenjuju veterinarski lijek na životinjama
Ogrlicu treba držati u originalnom pakovanju do upotrebe.
Kao i sa bilo kojim drugim veterinarskim lijekom, maloj djeci ne treba dozvoliti da se igraju sa ogrlicom ili da je stavljaju u usta. Ljubimcima koji nose ogrlicu ne bi trebalo dozvoliti da spavaju u istom krevetu sa vlasnikom, naročito djecom. Dok se ogrlica nosi, imidakloprid i flumetrin se neprekidno otpuštaju iz ogrlice u kožu i krzno.
Kod nekih osoba lijek može izazvati reakcije preosjetljivosti.
Osobe sa poznatom preosjetljivošću (alergijom) na sastojke ogrlice treba da izbjegavaju dodir sa ovim veterinarskim lijekom.
Veoma rijetko, kod nekih osoba ovaj lijek može izazvati iritaciju kože, očiju ili respiratornu iritaciju. U slučaju iritacije očiju, oči treba temeljno isprati hladnom vodom. U slučaju iritacije kože, kožu treba oprati sapunom i hladnom vodom. Ako simptomi potraju, savjetuje se da potražite savjet ljekara i pokažete ljekaru uputstvo za lijek ili kutiju lijeka.

Odmah odložite ostatke ili djelove ogrlice (vidjeti odjeljak “ savjeti za pravilnu upotrebu lijeka”).
Nakon stavljanja ogrlice ruke treba oprati hladnom vodom.

Graviditet, laktacija i nošenja jaja
U laboratorijskim istraživanjima na pacovima i kunićima ni flumetrin ni imidakloprid nisu imali uticaja na plodnost ili razmnožavanje i nisu ispoljili teratogena ili fetotoksična dejstva. Ipak, nije utvrđena bezbjednost ovog veterinarskog lijeka tokom graviditeta i laktacije kod ciljnih životinja, pa se zbog nedostatka raspoloživih podataka primjena proizvoda ne preporučuje kod gravidnih kuja i mačaka, kao ni kuja i mačaka u laktaciji.

Predoziranje (simptomi, hitne mjere koje treba preduzeti, antidoti):
Zbog prirode ogrlice predoziranje je malo vjerovatno pa se znaci predoziranja ne očekuju. 
Doza od 5 ogrlica postavljenih oko vrata odraslih mačaka i pasa tokom 8 mjeseci i mačića starosti 10 nedelja i štenadi starosti 7 nedjelja tokom 6 mjeseci, nije izazvala pojavu neželjenih efekata, osim onih koji su već navedeni u odjeljku „neželjena dejstva“. 
U slučaju da životinja pojede ogrlicu, što je malo vjerovatno, može doći do pojave blagih gastrointestinalnih simptoma (na primjer rijetka stolica).


13.	POSEBNE MJERE OPREZA PRI ODLAGANJU NEUPOTREBLJENOG LIJEKA ILI OTPADNIH MATERIJALA, AKO IH IMA

Neiskorišćeni lijek ili otpadni materijal koji potiče od lijeka uništavaju se u skladu sa važećim propisima.
Ovaj lijek ne smije dospjeti u vodotokove pošto može biti opasan za ribe i druge vodene organizme.


14.	DATUM POSLEDNJEG ODOBRENJA TEKSTA UPUTSTVA ZA LIJEK	

[bookmark: _GoBack]Decembar, 2024. godine


15. 	OSTALE INFORMACIJE

Obje aktivne supstance se u malim koncentracijama oslobađaju sporo i kontinuirano iz polimernog matriks sistema ogrlice na životinju. Obje aktivne supstance su prisutne u dlaci psa ili mačke u akaricidnoj/insekticidnoj koncentraciji tokom čitavog perioda efikasnosti. Aktivne supstance se sa mjesta direktnog kontakta šire po cijeloj površini kože. Studije prekomjernih doza i studije kinetike u serumu kod ciljnih vrsta životinja su utvrdile da imidakloprid privremeno dospijeva u sistemsku cirkulaciju, dok količine flumetrina uglavnom nisu bile mjerljive. Oralna resorpcija obje aktivne supstance nije relevantna za kliničku efikasnost.

Efikasnost protiv buva (Ctenocephalides felis i Ctenosephalides canis) počinje u roku od 48 sati nakon postavljanja ogrlice. Pored gore navedenih indikacija pokazana je i aktivnost protiv buve Pulex irritans.

Pored gore navedenih vrsta krpelja pokazana je efikasnost protiv Ixodes hexagonus i ne-evropskih vrsta krpelja Amblyomma americanum kod mačaka, kao i protiv I. hexagonus, I.scapularis i ne-evropskih vrsta krpelja Dermacentor variabilis i Australijskog paralitičkog krpelja I. holocyclus kod pasa.
Ogrlica obezbjeđuje repelentno dejstvo protiv navedenih krpelja i tako sprječava parazite da se hrane krvlju životinje, čime se indirektno smanjuje rizik od pojave bolesti koje se prenose vektorima.
Kod mačaka, indirektna zaštita od transmisije Cytauxzoon felis (prenosi se pomoću krpelja Amblyomma americanum) pokazana je u jednom laboratorijskom ispitivanju na malom broju životinja i nakon mjesec dana od tretmana, čime je u uslovima ovih ispitivanja pokazano smanjenje rizika od pojave bolesti koje uzrokuju ovi patogeni.
Kod pasa, pored patogena navedenih u odjeljku “indikacije” pokazana je indirektna zaštita od transmisije Babesia canis canis (koji se prenosi pomoću krpelja Dermacentor reticulatis) u jednom laboratorijskom ispitivanju 28 dana nakon tretmana i indirektna zaštita od Anaplasma phagocytophilium (koji se prenosi pomoću krpelja Ixodes ricinus) je pokazana u jednom laboratorijskom ispitivanju 2 mjeseca nakon tretmana, čime je u uslovima ovih ispitivanja pokazano smanjenje rizika od pojave bolesti koje uzrokuju ovi patogeni.

Podaci iz studija efikasnosti protiv pješčanih muva (Phlebotomus perniciosus) pokazali su varijabilnu repelentnu efikasnost (sprječava muve da se hrane) u rasponu od 65 do 89% tokom 7-8 mjeseci nakon inicijalne primjene ogrlice. 
Podaci iz 3 kliničke studije koje su sprovedene u endemskim područijima ukazuju na značajno smanjenje rizika od transmisije Leishmania infantum putem pješčanih muva kod tretiranih pasa u poređenju sa netretiranim psima. U zavisnosti od infektivnog pritiska pješčanih muva, efikasnost u smanjenju rizika od infekcije lajšmanijom kretala se u rasponu od 88.3 do 100%.
Oglice su bile u stanju da smanje infestaciju sa Sarcoptes scabiei kod prethodno infestiranih pasa, i da nakon 3 mjeseca dovedu do potpunog izliječenja.

Pakovanje
Metalna (aluminijumska) kutija sa jednom ljekovitom ogrlicom u plastičnoj (PETP/PE) kesi.

Režim izdavanja lijeka
Lijek se može izdavati bez veterinarskog recepta.

ATCvet kod
QP53AC55 – flumetrin u kombinaciji

Broj i datum dozvole

2040/22/13 – 8483 od 09.03.2022. godine

